**«Մշակույթի զարգացում. կարողությունների հզորացում և համագործակցության խթանում Չարենցավանում» ծրագրի համառոտ նկարագրություն**

Ծրագրի նպատակն է նպաստել Չարենցավան համայնքի մշակույթի և ստեղծարար ոլորտի զարգացմանը՝ համայնքի մշակութային զարգացման ռազմավարությամբ նախանշված՝ մշակույթի ոլորտի դերակատարների (ինչպես ինքնազբաղ, այնպես էլ ՀՈԱԿ-ներում աշխատող) կարողությունների հզորացման և համայնքային ենթակառուցվածքների միջև հորիզոնական համագործակցության խթանման միջոցով։

Ծրագրի 1-ին բաղադրիչի գործողությունները վերաբերվում են համայնքում գործող ենթակառուցվածքների, անհատ արվեստագետների և համայնքապետարանի համապատասխան աշխատակիցների կարողությունների հզորացմանը։ Ծրագրում նախատեսվում է իրականացնել 3 անգամ 3-օրյա թրեյնինգ-աշխատարաններ` մարտ, ապրիլ և հունիս ամիսներին։ Դրանց կմասնակցեն թվով 20 մարդ:

Ծրագրի 2-րդ բաղադրիչի գործողությունները վերաբերվում են համայնքային ենթակառուցվածքների համագործակցության խթանմանը և մշակութային կրթության որակի ու դերի բարձրացմանը։ Որպես հորիզոնական համագործակցության նախաձեռնություն, Չարենցավան համայնքի Արամ Խաչատրյանի անվան մանկական երաժշտական դպրոցը նախատեսում է իրականացնել նախադպրոցական խմբերի երեխաների երաժշտական գործիքային բազմազանության ու բազմակողմանի ներկայացման, երեխաների երաժշտական ընդունակությունների բացահայտման 6-շաբաթյա ծրագիր:

Զուգահեռաբար ընթացք ստացող՝ ծրագրի առաջին 2 բաղադրիչների իրականացումից ստացվող արդյունքը որոշակիորեն ստուգելու/փորձարկելու նպատակով պլանավորվում է 3-րդ գործողությունը, որն իրենից ներկայացնում է հունիսի 1-ին՝ երեխաների իրավունքների պաշտպանության օրը, բացօթյա մշակութային միջոցառում: